Document ID: 32005R0555

UREDBA SVETA (ES) št. 555/2005
z dne 17. februarja 2005
o sklenitvi Protokola o določitvi ribolovih možnosti za ribolov tune in finančnega prispevka za obdobje od 1. januarja 2004 do 31. decembra 2006, ki so predvideni s Sporazumom med Evropsko gospodarsko skupnostjo in vlado Demokratične republike Madagaskar o ribolovu ob obali Madagaskarja
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 v povezavi s členom 300(2) in prvim pododstavkom člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
V skladu s Sporazumom med Evropsko gospodarsko skupnostjo in vlado Demokratične republike Madagaskar o ribolovu ob obali Madagaskarja (2) sta se pogodbenici pogajali, da bi določili spremembe ali dopolnila, ki bi jih bilo treba vključiti v Sporazum po koncu obdobja uporabe protokola, priloženega k navedenemu sporazumu.
(2)
Po zaključku pogajanj je bil 8. septembra 2003 parafiran nov Protokol o določitvi ribolovih možnosti za ribolov tune in finančnega prispevka za obdobje od 1. januarja 2004 do 31. decembra 2006, ki so predvideni s tem sporazumom.
(3)
V interesu Skupnosti je, da se ta protokol odobri.
(4)
Ključ razdelitve ribolovnih možnosti med države članice bi se moral opredeliti na podlagi tradicionalne razdelitve ribolovnih možnosti v okviru sporazuma o ribolovu -
SPREJEL NASLEDNJO UREDBO:
Člen 1
Protokol o določitvi ribolovih možnosti za ribolov tune in finančnega prispevka za obdobje od 1. januarja 2004 do 31. decembra 2006, ki so predvideni s Sporazumom med Evropsko gospodarsko skupnostjo in vlado Demokratične republike Madagaskar o ribolovu ob obali Madagaskarja, se odobri v imenu Skupnosti.
Besedilo Protokola je priloženo k tej uredbi.
Člen 2
Ribolovne možnosti, določene v Protokolu, se razdelijo med države članice po naslednjem ključu:
(a)
plovila z zaporno plavarico za lov tune:
Španija: 22 plovil
Francija: 16 plovil
Italija: 2 plovili
(b)
plovila za lov s površinskimi parangali:
Španija: 24 plovil
Francija: 10 plovil
Portugalska: 6 plovil.
Če vloge za dovoljenja iz teh držav članic ne izčrpajo vseh ribolovnih možnosti, določenih v Protokolu, lahko Komisija obravnava vloge za dovoljenja iz katere koli druge države članice.
Člen 3
Države članice, katerih plovila ribarijo v skladu s tem protokolom, morajo Komisijo v skladu z pravili, določenimi v Uredbi Komisije (ES) št. 500/2001 z dne 14. marca 2001 o podrobnih pravilih za uporabo Uredbe Sveta (EGS) št. 2847/93 o nadzoru ulova z ribiškimi plovili Skupnosti v vodah tretjih držav in mednarodnih vodah (3), obvestiti o količinah vsakega staleža, ki jih ujamejo v ribolovni coni Madagaskarja.
Člen 4
Predsednik Sveta je pooblaščen, da imenuje osebo(-e), pooblaščeno(-e) za podpis Protokola, ki zavezuje Skupnost.
Člen 5
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. februarja 2005

Labels: 18
15
5
6